ญี่ปุ่นเผยยอดขายรถยนต์เดือนก.ย.ลดลง 0.5% หลังดีมานด์รถเล็กอ่อนตัวลง
ญี่ปุ่นเผยยอดขายรถยนต์เดือนก.ย.ลดลง 0.5% หลังดีมานด์รถเล็กอ่อนตัวลง
3 ต.ค. 2559

ผู้สื่อข่าวรายงานว่า ยอดขายรถยนต์ญี่ปุ่นเดือนก.ย.ปรับตัวลง 0.5% เมื่อเทียบรายปี สู่ระดับ 476,771 คัน เนื่องจากความต้องการรถยนต์ขนาดเล็กเริ่มลดน้อยลง
โดยสมาคมรถยนต์ขนาดเล็กและรถจักรยานยนต์ของญี่ปุ่น เปิดเผยว่า ยอดขายรถยนต์ขนาดเล็กที่มีขนาดเครื่องยนต์ไม่เกิน 660 ซีซี ปรับตัวลดลง 8.0% เมื่อเทียบกับช่วงเวลาเดียวกันของปีที่แล้ว แตะที่ 159,723 คัน โดยยอดขายรถยนต์ของญี่ปุ่นทำสถิติปรับตัวลงติดต่อกันเป็นเดือนที่ 21
ทั้งนี้ กรณีอื้อฉาวเรื่องการบิดเบือนผลทดสอบการประหยัดน้ำมันของบริษัท มิตซูบิชิ มอเตอร์ ได้ฉุดให้ยอดขายรถยนต์ของญี่ปุ่นปรับตัวลงอย่างต่อเนื่อง
สำหรับยอดขายรถยนต์ซึ่งไม่นับรวมรถยนต์ขนาดเล็ก ปรับตัวขึ้น 3.7% เมื่อเทียบรายปี แตะระดับ 317,048 คัน เนื่องจากรถยนต์โดยสารเป็นที่ต้องการของตลาดมากขึ้น
ขณะที่ยอดขายรถยนต์โดยสาร เมื่อไม่นับรวมรถยนต์ขนาดเล็ก ปรับตัวขึ้น 3.8% แตะที่ 269,713 คัน
โดยเมื่อแยกย่อยลงตามยี่ห้อของรถยนต์นั้น บริษัท มิตซูบิชิ มอเตอร์ มียอดขายรถยนต์ขนาดเล็กลดลงจากปีที่ผ่านมา 21.6% แตะระดับ 5,529 คัน เช่นเดียวกับบริษัทนิสสันที่ยอดขายร่วงลงกว่า 26.6% สู่ระดับ 13,883 คัน       
ทั้งนี้ บริษัท มิตซูบิชิ มอเตอร์ ได้ออกมายอมรับเมื่อเมือต้นปีที่ผ่านมาว่า ทางบริษัทได้ปลอมแปลงข้อมูลบางส่วนของรถยนต์นั่งขนาดเล็ก รวมทั้งรถยนต์ที่ผลิตให้กับบริษัทนิสสัน มอเตอร์ โดยแสดงอัตราประหยัดน้ำมันมากกว่าความเป็นจริง
 
 
 